
	audito ataskaita

	dėl uab "birštono šiluma"  finansinių ataskaitų rinkinio ir  metinio pranešimo už 2013 metus

	


2014 m. balandžio 15 d. Nr. 3-13
                                                                      Įžanginė dalis

          Birštono savivaldybės kontrolierė Zita Pranckevičienė, vadovaudamasi Vietos savivaldos įstatymu bei vykdydama Birštono savivaldybės tarybos 2009-04-24 d. sprendimą Nr. TS-89 ir 2014 metų tarnybos veiklos planą, atliko UAB „Birštono šiluma“ (toliau – Bendrovė) 2013 metų finansinių ataskaitų rinkinio t.y. balanso, pelno (nuostolio) ataskaitos, aiškinamojo rašto, metinio pranešimo ir centralizuotai tiekiamos šilumos ir faktinių rodiklių, nurodytų ERS lentelėje, sąnaudų straipsnių auditą. Auditas apėmė Bendrovės veiklos laikotarpį nuo 2013-01-01 iki 2013-12-31.

         Audito tikslas yra patikrinti metinį  finansinių ataskaitų rinkinį ir pareikšti nepriklausomą  nuomonę, ar Bendrovės metinis finansinių ataskaitų rinkinys visais reikšmingais atžvilgiais atitinka pripažintus apskaitos principus ir ar ataskaitos tikrai ir teisingai atspindi Bendrovės turtą ir įsipareigojimus, bei finansinę būklę ir rezultatus. 

          Audito ataskaitoje  pateikiama tik audito metu atlikti ir nustatyti dalykai, o nepriklausoma nuomonė apie finansines ir kitas ataskaitas, lėšų ir turto valdymo, naudojimo, disponavimo jais teisėtumą ir jų naudojimą įstatymų nustatytiems tikslams pareikšta audito išvadoje.

           Už finansinių  ataskaitų rinkinio turinį yra atsakinga Bendrovės vadovybė. Savivaldybės kontrolierės pareiga, remiantis atliktu auditu, pareikšti savo nuomonę apie šį finansinių ataskaitų  rinkinį ir įvertinti, ar metiniame pranešime pateikti duomenys atitinka metinių finansinių ataskaitų duomenis.
           Bendrovės vadovybė patvirtino, kad reikšmingų įvykių, kurie galėtų turėti įtakos 2013 metų finansiniams rezultatams, nuo finansinių metų pabaigos iki finansinės atskaitomybės sudarymo neįvyko.

Audito subjektas ir objektas
               Audito subjektas – UAB „Birštono šiluma“
              Audito objektas – Bendrovės 2013 metų finansinių  ataskaitų rinkinio, metinio pranešimo ir centralizuotai tiekiamos šilumos ir faktinių rodiklių, nurodytų ERS lentelėje (ekonominių rodiklių suvestinė), pajamų ir sąnaudų straipsnių vertinimas. 

              Bendrovės adresas – B. Sruogos g. 23, Birštonas, įmonės kodas 152840633, telefonas 65 801, steigėjas Birštono savivaldybės taryba, kuriai nuosavybės teise priklauso 347551 akcijų, t. y. 99,95 proc., privatiems akcininkams priklauso 180 akcijų. Vienos paprastos akcijos nominali  vertė 10,00 Lt


Pagrindinė Bendrovės veikla numatyta įstatuose, kurie patvirtinti 2008-05-15 d. visuotiniame akcininkų susirinkime protokolo Nr-2 ir įregistruoti Nekilnojamojo turto registre, t.y. Birštono miesto gyventojų ir organizacijų aprūpinimas šiluma, karštu vandeniu, užtikrinti teikiamos šilumos kokybę pagal galiojančius norminius teisės aktus bei jos tiekimo nepertraukiamumą.


Bendrovės valdymo organai yra visuotinis akcininkų susirinkimas, valdyba ir administracija. Valdyba sudaryta iš trijų narių. Bendrovės ūkinę veiklą organizuoja ir vykdo administracija. Direktorius Albertas Kandrotas dirba nuo 1982-03-10, vyr. finansininke, nuo 2006-10-02 Ona Lodienė. Vyr finansininko pareigybės pavadinimas neatitinka Lietuvos Respublikos buhalterinės apskaitos įstatymo nuostatos, kurioje numatyta, kad ūkio subjekto buhalterinę apskaitą tvarko vyriausias buhalteris (buhalteris).
Audito procedūros

              Auditas atliktas vadovaujantis tarptautiniais audito standartais ir reikalavimais bei kitais teisės aktais reglamentuojančiais audito atlikimą, tikrinimą atliekant dokumentinės kontrolės metodu ištisiniu būdu. Audito metu buvo naudotos procedūros: tikrinimas, skaičiavimas, stebėjimas, apklausa, patvirtinimas, auditinės ir kitos procedūros.
Audito apimtis ir audito tikslai
                   Audito tikslas – įvertinti ar bendrovės 2013 metų finansinių ataskaitų rinkinys teisingai, pagrįstai ir visais reikšmingais atžvilgiais tikrai ir teisingai atspindi Bendrovės finansinę būklę ir veiklos rezultatus; ar Bendrovės finansinių ataskaitų rinkinys parengtas pagal Lietuvos Respublikoje galiojančius teisės aktus, reglamentuojančius finansinę apskaitą ir bendruosius apskaitos principus, taip pat kitus teisės aktus; ar Bendrovės vadovo parengtame metiniame pranešime pateikti duomenys atitinka finansinių ataskaitų rinkinio duomenis. Įvertinti Bendrovės vidaus kontrolę, įskaitant finansų valdymą, turto valdymo ir naudojimo teisėtumą ir pareikšti nepriklausomą nuomonę dėl finansinių ir kitų ataskaitų už 2013 metus  tikrumo ir teisingumo, taip pat įvertinti, ar 2013 metų Bendrovės finansinių ataskaitų rinkinyje nėra reikšmingų iškraipymų bei esminių klaidų ir ar visais reikšmingais atžvilgiais atitinka teisės aktais nustatytus apskaitos principus ir bendrovės įstatus. 

Auditas buvo planuojamas ir atliekamas taip, kad suteiktų galimybę išanalizuoti Bendrovės veiklą siekiant gauti audito tikslams reikalingų įrodymų, susipažinta su įstaigos veikla ir organizacine struktūra, apskaitos sistema, vidaus kontrolės aplinka, nustatytos svarbiausios audito sritys. Audito  metu buvo įvertinta bendrovės aplinka, peržiūrėta ir įvertinta bendrovės buhalterinės apskaitos sistema. Atliekant auditą bendrovės apskaitos sistema ir vidaus kontrolės vertinimas buvo atliktas apsiribojant tik tais kriterijais, kurie buvo reikalingi nuomonei pareikšti.


Audito metu buvo patikrinta visų balanso straipsnių analitinė ir sintetinė apskaita, patikrintos pajamos ir sąnaudos bei ištirta jų pripažinimo tvarka apskaitoje, ištirtos ūkinės operacijos nuo atsargų įsigijimo iki jų nurašymo bei veiklos sąnaudų apskaita. Įsitikinta, ar visi įrašai, susiję su 2013 metų veikla, yra apskaityta metiniame finansinių ataskaitų rinkinyje.

Audito metu buvo peržiūrėta atskaitomybės parengimo procedūros bei dokumentai, patvirtinantys pateiktą informaciją, įsitikinta turto nuosavybe, buvimu ir įvertinimu, buvo įsitikinta, ar įsiskolinimai ir įsipareigojimai, kurie užfiksuoti pirminiuose dokumentuose, yra tinkamai atspindėti metiniame finansinių ataskaitų rinkinyje.
                Pagal Akcinių bendrovių įstatymo ir kitų teisės aktų reikalavimus už bendrovės metinio finansinių ataskaitų rinkinio sudarymą bei metinio pranešimo parengimą atsako įstaigos vadovas ir vyr. buhalteris, kontrolierės pareiga remiantis atliktu auditu, pareikšti nepriklausomą nuomonę apie bendrovės metinį finansinių ataskaitų rinkinį ir įvertinti ar metiniame pranešime pateikti duomenys atitinka finansinio ataskaitų rinkinio duomenis. Vadovybės atsakomybė yra sukurti, įdiegti ir palaikyti tinkamą vidais kontrolę įstaigoje, kuri užtikrintų, kad finansinių ataskaitų rinkinys butų parengtas ir pateiktas be reikšmingų informacijos iškraipymų, galinčių atsirasti tiek dėl apgaulės, tiek dėl klaidos. Vadovybė taip pat yra atsakinga už tinkamos apskaitos politikos parinkimą ir taikymą bendrovėje. 

                                         Finansinių ataskaitų rinkinio tikrinimo rezultatai
                Patikrinimas buvo paremtas užfiksuotų ūkinių operacijų pirminiuose dokumentuose atitikimu sudarytų registrų duomenims bei iš jų sudarytoms finansinėms ataskaitoms. Patikrinimo metu buvo patikrinta suvestiniai žiniaraščiai ir didžioji knyga pagal pirminius dokumentus, buvo patikrinta balansas (trumpalaikis turtas, mokėtinos sumos ir įsipareigojimai), pelno (nuostolių) ataskaita (pardavimo savikaina, pelnas), aiškinamasis raštas bei metinis pranešimas. Patikrinimo metu nustatyti neatitikimai pagal surašytas buhalterines pažymas, ištaisyti pirminiuose registruose, didžiojoje knygoje ir finansiniame ataskaitų rinkinyje (balanse, pelno nuostolio ataskaitoje ir aiškinamąjame rašte). Įsitikinta, kad patikrinimo metu gauta pakankama garantija, ir kad pataisytame metiniame finansinių ataskaitų rinkinyje nėra reikšmingų klaidų ir netikslumų. Metiniame finansinių ataskaitų rinkinyje pateikti duomenys apie uždirbtas pajamas ir patirtas sąnaudas per ataskaitinį laikotarpį, atvaizduotas metinis ir galutinis bendrovės veiklos rezultatas. Per 2013 metus bendrovė iš pagrindinės veiklos gavo 3612257 Lt pajamų (2012-3639783 Lt), lyginant su 2012 metais pajamos iš pagrindinės veiklos 27526 Lt arba 0,76 proc. sumažėjo. 2013 metais bendrovės pardavimo savikaina –3335408 Lt (2012-3256892 Lt), lyginant su 2012 metais pardavimo savikaina 78516 Lt arba 2,41proc. padidėjo, pagrindinės veiklos sąnaudos 405912 Lt (2012-416421 Lt), lyginant su 2012 metais 10509 Lt arba 2,52 proc. sumažėjo. Per 2013 metus bendrovė iš pagrindinės veiklos gavo – 129063 Lt nuostolio, iš kitos veiklos – 5523 Lt nuostolio iš finansinės veiklos –6566 Lt nuostolio, iš viso per 2013 metus Bendrovė gavo – 141152 Lt nuostolio,  ankstesnių metų Bendrovės rezultatas yra 863483 Lt nuostolis, bendras 2013 Bendrovės rezultatas yra 1004635 Lt nuostolis. Bendrovės  turtas ataskaitinio laikotarpio pabaigoje likutine verte yra 4043956 Lt, iš jo ilgalaikio turto-2939997 Lt ir trumpalaikio turto-1103959 Lt, įstatinis kapitalas-3477310,00 Lt, kapitalas lyginant su 2012 metais nekito.
              Remiantis atliktu patikrinimu nustatyta, kad Bendrovės pateiktos finansinės ataskaitos parengtos pagal Lietuvos Respublikoje galiojančius apskaitos principus, Buhalterinės apskaitos ir Įmonių finansinės atskaitomybės įstatymuose bei kituose teisės aktuose, reglamentuojančiuose finansinės apskaitos vedimą ir atskaitomybės sudarymą.

                Bendrovė savo veikloje vadovaujasi Akcinių bendrovių įstatymu, Vyriausybės nutarimais, kitais teisės aktais, Birštono savivaldybės tarybos sprendimais ir Bendrovės įstatais. 

              Buhalterinės operacijos atliekamos pagal Bendrovės direktoriaus 2007-12-27 įsakymu Nr.24 patvirtintą apskaitos politiką ir sąskaitų planą. Dėl teisės aktų pasikeitimo bei kitų veiksnių reikalinga peržiūrėti ir papildyti apskaitos politiką ir sąskaitų planą.

Pajamų ir išlaidų apskaita vedama kaupimo principu pagal faktiškai padarytas išlaidas ir atliktas paslaugas, neatsižvelgiant į jų apmokėjimo laiką. Buhalterinė apskaita kompiuterizuota, dirbama su programa „Labbis“ ir atlyginimų skaičiavimo programa „Bonus“, 2012 metais įsigyta programinė įranga „Mokesta“ (abonimentinė programa)
 
Bendrovė vadovaudamasi VšĮ Lietuvos Respublikos apskaitos instituto standartų tarybos nutarimu sudaro trumpą metinę finansinę atskaitomybę. Finansinė atskaitomybė sudaryta atlikus viso turto inventorizaciją, kuri pravesta pagal direktoriaus 2013-10-17 įsakymą Nr.7, inventorizacija pravesta  2013-12-31 dienai.

Pravesta skolų inventorizacija, surašyta tarpusavio atsiskaitymo aktai. 
                  Bendrovė pagal esamą apskaitos politiką visą ilgalaikį turtą finansinėje atskaitomybėje parodė įsigijimo savikaina, atėmus sukauptą nusidėvėjimą. Patikrinus ilgalaikio turto likučių sąrašus, dėl ilgalaikio turto straipsnių vertės neatitikimų nenustatyta.
              Peržiūrėjus balanso trumpalaikio turto straipsnius nustatyta, kad atsargos , gautinos sumos, kitas trumpalaikis turtas yra atspindėta teisingomis vertėmis, realios. Apskaityti pinigų likučiai banko sąskaitose atitiko pateiktus banko išrašus, pinigai kasoje, kasos knygos išrašus. Buhalterinė pinigų judėjimo apskaita vedama prisilaikant norminiais aktais nustatytos tvarkos. 


Atsargos sudaro 159418 Lt. Atsargomis laikomas Bendrovės trumpalaikis turtas, kuris sunaudojamas pajamoms uždirbti per vienerius metus arba per vieną įmonės veiklos ciklą,taip pat privalomai sukauptas kuro rezervas. Apskaitoje atsargos registruojamos jas įvertinant įsigijimo savikaina. Per vienerius metus gautinos sumos yra 885600 Lt. Gautinomis sumomis bendrovėje laikoma gauti pinigai ar kitas finansinis turtas iš kitos įmonės už suteiktas paslaugas ar kitos pagal sutartis užregistruotos skolos įmonei. Pirkėjų įsiskolinimas iš viso yra 79285 Lt iš jų gyventojų 558327,93 Lt ir organizacijų 273679,24 Lt Lt, lyginant su 2012 m. pirkėjų įsiskolinimai 39422 Lt sumažėjo, kitos gautinos sumos yra 93015 Lt iš jų gautinas PVM 56141 Lt.

Bendrovės ilgalaikiai įsipareigojimai yra finansinės skolos 183624 Lt, trumpalaikiai įsipareigojimai yra 904270 Lt lyginant su 2012 m. 181006 Lt sumažėjo iš jų skolos tiekėjams 806246 Lt lyginant su 2012 m. 179188 Lt sumažėjo  iš jų skola, AB „Lietuvos dujos“ 113503,87 Lt, UAB „Mačiūnai“ 63438,05 Lt, UAB „Birštono vandentekiui 77482,73 Lt, UAB Grasta už medžio drožles 465792 Lt, UAB“Biofuelz“ 30644,46 Lt, AB „Lesto“12065 Lt, UAB „Entela“ 6178,26 Lt BĮ UAB „Labbis“ 8211,06 Lt ir kt.
             Su darbo santykiais susiję įsipareigojimai yra 95807 Lt iš jų atostogų kaupimo fondas 72189 Lt (neįskaityta socialinio draudimo priskaitymai ir garantinis fondas), mokėtinos soc. draudimo įmokos 23257 Lt, garantinio fondo įmokos 361 Lt ir kt. 
            Metinio ataskaitų rinkinio auditas buvo planuojamas taip, kad atitiktų finansinės apskaitos nuostatas ir jo tikslas nebuvo mokestinių pajamų apskaičiavimas arba patikrinimas, bei įsitikinti ar visi straipsniai buvo teisingai traktuojami mokesčių tikslais. Peržiūrėjus Bendrovėje mokesčių skaičiavimą įsitikinta ar Bendrovė laikosi galiojančių teisės aktų reglamentuojančių gyventojų pajamų ir kitų mokesčių bei socialinio draudimo mokesčių skaičiavimą ir atsiskaitymą su valstybės ir socialinio draudimo biudžetais. Nebuvo nustatyta jokių reikšmingų mokesčių apskaičiavimo nukrypimų, dėl kurių reikėtų daryti esminius koregavimus finansinėje apskaitoje ir atskaitomybėje.

             Veiklos rezultatų ataskaitoje Bendrovė parodė visas gautas ir uždirbtas per ataskaitinį laikotarpį pajamas ir sąnaudas patirtas šias pajamas uždirbant ir veiklos rezultatus.
            Bendrovėje 2013 metais dirbo 22 darbuotojai. Darbuotojams darbo užmokestis išmokamas kiekvieno mėnesio paskutinę darbo dieną, laiku atsiskaitoma su VMI, VSDFV. Bendrovėje per 2013 metus administracijai ir tarnautojams didėjo darbo užmokestis, visiems darbuotojams  išmokėtos vienkartinės išmokos. 2013 metais darbo užmokesčio ir socialinio draudimo sąnaudos yra 797068 Lt, (2012-706676 Lt), lyginant su 2012 metais šios sąnaudos padidėjo 90391,81 Lt arba 12,79 proc.
                 Audito metu Bendrovės vadovybė supažindinta su audito metu nustatytais neatitikimais ir pateiktos rekomendacijos dėl vidaus kontrolės procedūrų ir jos veikimo stiprinimo, dėl atostogų suteikimo darbuotojams, dėl atostogų rezervo priskaitymo, dėl nuostolio mažinimo, dėl išlaidų ilgalaikio turto įsigijimui ir kt.
                 Patikrinta pateiktas UAB „Birštono šiluma“ 2013 m. Bendrovės metinis pranešimas, kad įsitikinti ar metiniame pranešime pateikti duomenys atitinka finansiniame ataskaitų rinkinyje pateiktiems duomenims ir nustatyta, kad metiniame pranešime pateikti duomenys atitinka su duomenimis pateiktais metiniame finansinių ataskaitų rinkinyje.

Pagal Lietuvos Respublikos Šilumos ūkio įstatymo reikalavimus, atliktas patikrinimas šilumos gamybos, perdavimo, pardavimų ir karšto vandens sąnaudų, pagal ERS lentelėje „Centralizuotai teikiamos šilumos 2013 m. faktinių rodiklių suvestinėje“ nurodytus sąnaudų straipsnius. Patikrinimo metu nustatyta, kad suvestinėse lentelėse pateiktos sumos atitinka finansiniame ataskaitų rinkinyje  atspindėtas sumas.

